**PRIJEDLOG**

Na temelju članka 289. stavka 7. Zakona o socijalnoj skrbi („Narodne novine“ broj 18/22, 46/22, 119/22, 71/23), članka 19. i članka 35. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 15. i 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23) **Općinsko vijeće Općine Martijanec na 21. sjednici održanoj dana 29. veljače 2024. godine donosi**

**Izmjene i dopune**

**Odluke o vrstama, kriterijima i načinu ostvarivanja pomoći u sustavu socijalne skrbi koje se isplaćuju iz Proračuna Općine Martijanec**

**I.**

U glavi 2. Jednokratna novčana pomoć obiteljima novorođene djece u članku 8. Odluke o vrstama, kriterijima i načinu ostvarivanja pomoći u sustavu socijalne skrbi koje se isplaćuju iz Proračunu Općine Martijanec („Službeni vjesnik Općine Martijanec“ broj 5/23, dalje u tekstu: Odluka) brišu se riječi „odobrava se tri puta godišnje, u travnju, kolovozu i prosincu“ i riječi „a na temelju javnog poziva“ te članak 8. sada glasi:

„Jednokratna novčana pomoć obiteljima novorođene djece odobrava se roditeljima na temelju podnesenog zahtjeva za dodjelu jednokratne novčane pomoći u iznosu od 400,00 EUR. Roditelji su dužni uz zahtjev priložiti i kopiju osobne iskaznice oba roditelja, kopija rodnog lista djeteta i uvjerenje o prebivalištu djeteta.“

**II.**

U glavi 3. Naknada za troškove stanovanja članak 9. Odluke mijenja se i glasi:

„Pravo na naknadu za troškove stanovanja priznaje se korisniku zajamčene minimalne naknade.

Troškovi stanovanja odnose se na najamninu, komunalne naknade, troškove grijanja, vodne usluge te troškove koji su nastali uslijed radova na povećanju energetske učinkovitosti zgrade.

Dio troškova stanovanja, koji se odnosi na troškove ogrjeva korisnika zajamčene minimalne naknade, a koji su griju na drva, osigurava se iz sredstava državnog proračuna.

Pravo na naknadu za troškove stanovanja priznaje se u visini od najmanje 30% iznosa zajamčene minimalne naknade priznate samcu odnosno kućanstvu. Ako su troškovi stanovanja manji od 30% iznosa zajamčene minimalne naknade, pravo na naknadu troškova priznaje se u iznosu stvarnih troškova stanovanja.

O ostvarivanju prava na naknadu za troškove stanovanja Jedinstveni upravni odjel Općine donosi rješenje u roku od 30 dana od podnošenja zahtjeva.

Uz pisani zahtjev za ostvarivanje prava iz ovog članka korisnik je obvezan priložiti:

- presliku rješenja o priznavanju prava na zajamčenu minimalnu naknadu

- presliku uplatnica računa za troškove stanovanja.

Naknada se može odobriti u novcu izravno korisniku zajamčene minimalne naknade ili na način da Jedinstveni upravni odjel Općine djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.

Korisnik prava na naknadu za podmirenje troškova stanovanja dužan je odmah, a najkasnije u roku od osam (8) dana, prijaviti Jedinstvenom upravnom odjelu Općine svaku promjenu činjenice koja bi utjecala na visinu prava te na samo ostvarivanje prava te će o svakoj promjeni Jedinstveni upravni odjel Općine donijeti rješenje.

Pravo na naknadu za podmirenje troškova stanovanja korisniku prestaje ukoliko su se promijenile činjenice i okolnosti koje su utjecale na ostvarivanje prava na naknadu.“

**III.**

U glavi 3. Naknada za troškove stanovanja članak 10. Odluke mijenja se i glasi:

„Korisnik, koji je na temelju rješenja Jedinstvenog upravnog odjela Općine ostvario pravo na troškove stanovanja, dužan je nadoknaditi štetu ukoliko je ona nastala na temelju neistinitih podataka za koje je znao ili je morao znati da su neistiniti, odnosno netočni ili je na drugi način neosnovano ostvario pravo.

Pri utvrđivanju prava na naknadu štete primjenjuje se zakon kojim se uređuju obvezni odnosi, ako ovom Odlukom nije drugačije propisano. Jedinstveni upravni odjel Općine ima pravo nadzirati da li se sredstva odobrena za ostvarivanje prava koriste za tu namjenu. Ukoliko se utvrdi nenamjensko korištenje sredstava, rješenjem Jedinstvenog upravnog odjela Općine uskratit će se ostvarivanje prava.“

**IV.**

Ove Izmjene i dopune Odluke stupaju na snagu osmog dana od dana objave u „Službenom vjesniku Općine Martijanec“.

KLASA: 551-01/24-01/1  
URBROJ: 2186-19-01-24-1

Martijanec, 29. veljače 2024. godine

**PREDSJEDNIK OPĆINSKOG VIJEĆA**

Stjepan Golubić, ing.

**OBRAZLOŽENJE**

**uz Dopune i izmjene Odluke o vrstama, kriterijima i načinu ostvarivanja pomoći u sustavu socijalne skrbi koje se isplaćuju iz Proračuna Općine Martijanec**

**I PRAVNA OSNOVA**

Pravna osnova za donošenje ovih Dopuna i izmjena je Zakon o socijalnoj skrbi („Narodne novine“ broj 18/22, 46/22, 119/22, 71/23), Zakon o lokalnoj i područnoj (regionalnoj) samoupravi te Statut Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23).

**II OCJENA STANJA I TEMELJNA PITANJA KOJA SE ŽELE UREDITI**

Donošenjem ovih dopuna i izmjena želi se izaći u susret roditeljima novorođene djece na način da se nakon podnesenog zahtjeva za dodjelu jednokratne pomoći za novorođenu djecu, novčana pomoć isplati u roku od nekoliko dana, a ne kako je prije bilo određeno samo 3 (tri) puta godišnje, odnosno u travnju, kolovozu i prosincu.

Također usklađuje se naknada za troškove stanovanja sa zakonskom osnovom.

**III SREDSTVA POTREBNA ZA PROVOĐENJE ODLUKE TE NAČIN NA KOJI ĆE SE FINANCIRATI**

Za provođenje ove Odluke osigurana su financijska sredstva u Proračunu Općine Martijanec.